Szent Gellért-ünnepe

2018. szeptember 24.

A kereszténység olyan világvallás, amely minden korban képes volt nagy emberekkel büszkélkedni, akik hitükkel, életükkel, munkásságukkal meghatározták koruk egyházát, néha az egész társadalmat. Egyszóval nyugodtan mondhatjuk, hogy mindig is nagy személyiségek határozzák/határozták meg a kereszténység haladását, fejlődését.

Ilyen volt például a karthágói születésű Tertullianus. 175 körül született Afrikában. Mindenekelőtt hitvédő írásai váltak híressé. Ezekben két fő szándék nyilvánul meg: az egyik, hogy megcáfolja azokat a súlyos vádakat, amelyekkel a pogányok illették az új vallást, a másik pedig az evangélium üzenetének közvetítése, párbeszédben kora kultúrájával. Legismertebb műve, a 197-ben írt „Apologeticus” leleplezi a politikai hatóságok igazságtalan magatartását az egyházzal szemben. Elmagyarázza és védelmezi a keresztények tanítását és szokásait, rámutat az új vallás és kora fő filozófiai irányzatai közötti különbségekre, a Lélek győzelmére, aki az üldözők erőszakával szembeállítja a vértanúk szenvedését és türelmét. Tőle származik az a híres mondás, hogy „**semen est sanguis christianorum** – **„A vértanúk vére a kereszténység magvetése”.** A vértanúság, az igazságért való szenvedés végül is győzedelmeskedik és hatékonyabb, mint a totalitárius rendszerek kegyetlensége és erőszaka.

Tertullianus azonban, mint minden jó hitvédő, hívő, érezte annak az igényét is, hogy pozitív módon közvetítse a kereszténység lényegét. Ezért törekedett arra, hogy bemutassa a keresztény hitigazságok ésszerű alapjait. Azokat módszeresen elmélyítette, kezdve a „keresztények Istene” leírásával. „Mi az egyetlen Istent imádjuk” – írta.

Szent Gellért, akit ma ünneplünk, 800 évvel később élt, de nem Afrikában, hanem ezeken a tájakon. Amikor a magyarok közé jött, pár évet a királyi udvarban, vagy legalábbis annak környékén töltött, utána következett néhány magányos év Bakonybélben. Velencében született, és itáliai szokásként egyszerre folytatott a természetben békés, harmonikus életet és a magányban végzett szellemi munkát, legalábbis könyvmásolást, ha nem egyenesen újabb mű szerkesztését.

Ezt követte a szent életében az az újabb fordulat, amelynek során a király őt magához hívatta. Ennek szövegét a Nagy Legendából érdemes a maga teljes terjedelmében felidézni.

„Történt pedig, hogy miután István király látta: birodalma e harcoktól megnyugodott, Istennek szolgáját, Gellértet visszahívta a remeteségből. Mikor a király elé járult, és őt a szokott módon üdvözölte, így szólt hozzá a király: 'Háborgatlak téged, Isten embere, alkalmatlan időben. Most ugyanis az az akaratom, hogy a tizenkét püspökséget, amelyek felállítását országomban elterveztem, püspökökkel betöltsem. Vedd a püspökséget, mely, ahogy ítélem - téged illet. Mivel azonban most nincsenek segítségedre papjaink, akikkel az egyházi elöljáró ékeskedni szokott, ezért más egyházaktól és monostoroktól hozunk papokat és szerzeteseket, hogy az egyházi törvények rendje szerint segítségetekre legyenek az isteni szolgálatban.”

Csanád ispán szekerére ültette, és a Csanádi Egyházmegyébe vitte őket, először is Oroszlámosra, ahol Szent György vértanú tiszteletére monostort emelt. Innen menve Marosvárra értek, ahol a görög szerzetesek voltak, akik a maguk szertartása és szokása szerint tartották az istentiszteleteket. A püspök pedig, miután Csanád ispánnal megtanácskozta a dolgot, ezt a görög apátot szerzeteseivel Oroszlámosra vitte át, az ő monostorukat Csanád a püspöknek és szerzeteseinek jelölte ki, és ott is laktak, míg Szent György vértanú monostora el nem készült.”

Vértanúként halt meg a Kelenföldi hegyen, amelyet azóta tiszteletére Gellért-hegyre kereszteltek.

Micsoda hatalmas erő van a hitben, hogy képes az embert vértanúságra vezetni! Ahogy Tertulián mondta: a vértanúság, az igazságért való szenvedés végül is győzedelmeskedik és hatékonyabb, mint az emberi rendszerek kegyetlensége és erőszaka. Halála nem volt elvesztett élet, hanem egy nyerő élet. Ez az idegen vált a magyarok első vértanújává, bánáti híveink közbenjárójává. Belőle fakadtak az új keresztények, mi is, akik ma itt élünk Bánátban.

Másik dolog: foglalkozott könyvekkel. Ez benne volt a vérében, ahogy hallottuk egy kicsit előbb. Azért jó, hogy ma énekeljük a Veni Sancte Creatort, hívjuk segítségül a Szentlelket az iskolaév kezdetén. Hisz közbenjár értünk Gellért, aki a magyarok között írt első teológiai írás szerzője. Mert ez is tőle maradt ránk.

Kezdődik az iskolai év, fontos ezt az időt kihasználni, tanulni az életre, új dolgokat, barátságokat, elmélyíteni a hitünket is.